
VENDIM
Nr. 731, datë 3.12.2025

PËR KALIMIN E FONDIT NË KUADËR TË MBËSHTETJES SË VEPRIMTARISË SË FONDACIONIT “KINOSTUDIO”

Në mbështetje të nenit 100 të Kushtetutës dhe të pikës 9, të nenit 11, të ligjit nr. 115/2024, “Për buxhetin e shtetit të vitit 2025”, të ndryshuar, me propozimin e ministrit të Arsimit, Këshilli i Ministrave

VENDOSI:

1. Kalimin e fondit, në masën 25 000 000 (njëzet e pesë milionë) lekë, në kuadër të mbështetjes së veprimtarisë së fondacionit “Kinostudio”.
2. Fondi i përcaktuar në pikën 1, të këtij vendimi, transferohet në llogarinë bankare të fondacionit “Kinostudio” dhe përballohet nga buxheti i miratuar për vitin 2025 për Ministrinë e Arsimit, në programin buxhetor 01110 “Planifikim, menaxhim dhe administrim”, në llogarinë ekonomike 604. Financimi mbulon veprimtarinë për një periudhë 12-mujore.
3. Fondacioni “Kinostudio”, brenda muajit dhjetor 2025, pas transferimit të fondeve duhet të paraqesë në Ministrinë e Arsimit planin e detajuar të shpenzimeve, të përgatitur në përputhje me klasifikimin ekonomik buxhetor dhe të miratuar nga këshilli drejtues i fondacionit, duke identifikuar të gjitha aktivitetet/produktet, që do të realizohen në kuadër të veprimtarisë së fondacionit “Kinostudio”.
4. Fondacioni “Kinostudio” detyrohet të raportojë periodikisht mbi bazë katërmujore në Ministrinë e Arsimit për ecurinë e realizimit të aktiviteteve dhe të përdorimit të fondeve, sipas strukturës së miratuar të shpenzimeve.
5. Ngarkohen Ministria e Arsimit dhe fondacioni “Kinostudio” për zbatimin e këtij vendimi.

